《题唐明皇吹玉箫图》
明代·金湜

昭阳殿高清昼长，珊瑚枕压七宝床。珍簟平铺碧云冷，珠帘半捲秋风凉。

此事谏疏非无补，君王自喜教歌舞。旧曲翻成阿滥堆，别调新传玉箫谱。

玉箫一曲度薰风，宫商十指何玲珑。碧沼游鱼窥菡萏，丹霄彩凤鸣梧桐。

梨园子弟多白发，承宣独喜王番绰。手提玉版不停敲，足踏青蒲恣欢谑。

双双粉黛谁家女，霓裳细拂鲛鮹缕。敛袖低眉不动尘，似解呜呜曲中语。

从来声色侈人心，人生乐极悲亦深。岂料箫声入云去，化作渔阳鼙鼓音。

作者简介：明浙江鄞县人，字本清，号太瘦生，又号朽木居士。正统中举人。以善书授中书舍人，升太仆寺丞，风节甚著。成化间使朝鲜，还朝致仕，屡征不起。善画竹石，篆隶行草，皆有晋人风度，亦善摹印篆。